SKRIFTLIG FORESPØRGSEL E-0449/03

af José Salafranca Sánchez-Neyra (PPE-DE) til Rådet

(19. februar 2003)

Om: Tilbagetrækning af udenlandske tropper fra Den Demokratiske Republik Congo

Rapporter og vidnesbyrd fra ngo'er, som er aktive i området, giver anledning til bekymring for situationen i Den Demokratiske Republik Congo. Der er tegn på, at den tilbagetrækning af udenlandske tropper, der har været i gang i de seneste måneder, ikke er afsluttet, og at nogle af tropperne fortsat befinder sig i landet. Dersom oplysningerne kan bekræftes, vil det kunne indebære en forværring af den allerede vanskelige sikkerhedssituation i landet, bortset fra at en normalisering af den politiske situation i landet ved en samlet politisk aftale vanskeliggøres. Samtidig klages der over, at mandatet for MONUC (De Forenede Nationers mission i Den Demokratiske Republik Congo) ikke er tilstrækkeligt til at kunne spille en effektiv rolle i normaliseringen og genoprettelse af en situation med stabilitet og sikkerhed. De nævnte forhold vil kunne bidrage til en yderligere komplicering af den katastrofale humanitære situation, som landet befinder sig i.

Har Rådet oplysninger om, at der ikke har fundet en generel og endelig tilbagetrækning sted af de udenlandske tropper i Den Demokratiske Republik Congo?

Mener Rådet, at der kan indgås en generel og endelig politisk aftale i Den Demokratiske Republik Congo? Hvilke elementer bør der indgå i en sådan aftale?

Mener Rådet, at MONUC's mandat bør styrkes og at dens personel bør øges, så den kan spille en effektiv rolle ved genetableringen af normale forhold i Den Demokratiske Republik Congo?

På hvilken måde deltager EU's medlemsstater i MONUC, og hvordan ser Rådet på missionen?

Svar

(13. maj 2003)

Rådet er ikke i besiddelse af bevismateriale, der kan dokumentere eller afkræfte påstande om en generel og endelig tilbagetrækning af udenlandske tropper fra Den Demokratiske Republik Congo.

Rådet konkluderede den 27. januar, at der ikke er noget alternativ til den samlede aftale omfattende alle parter om overgangen i Den Demokratiske Republik Congo, der blev undertegnet i Pretoria den 17. december 2002, hvis freden og stabiliteten skal sikres i Congo. Det opfordrede indtrængende alle parter til i god tro at afslutte forhandlingerne om de udestående spørgsmål og til at oprette overgangsinstitutionerne snarest muligt.

Det fremgår af Rådets fælles holdning af 11. marts 2002, at EU støtter foranstaltninger truffet af FN og OAU (nu AU) med henblik på gennemførelse af Lusaka-våbenhvileaftalen og de relevante sikkerhedsrådsresolutioner. Den fælles holdning omfatter også EU-samarbejde med FN og OAU samt fortsat EU-støtte til MONUC og den fælles militærkommission. Rådet har ikke drøftet det særlige spørgsmål om styrkelse af mandatet for FN-missionen i Den Demokratiske Republik Congo. Rådet udtrykte i marts 2002 tilfredshed med FN's generalsekretærs forslag om at forøge antallet af FN-missionens medarbejdere.

Oplysninger om medlemsstaternes deltagelse i FN-missionen findes på FN's Sikkerhedsråds hjemmeside, senest i generalsekretærens 13. rapport om FN's mission i Den Demokratiske Republik Congo (S/2003/211). Rådet har ikke evalueret denne deltagelse.